Polisie op soek na vermeende plaasaanvallersArgieffoto: Kent Williamson Die polisie in Waterval-Boven in Mpumalanga is op soek na ses persone wat Sondagoggend op ŉ plaashuis in die omgewing toegeslaan het. “Die eienaar, ŉ 72-jarige man, het alleen by die huis geslaap toe die mans hom oorval het,” het kol. Mtsholi Bhembe, woordvoerder van die polisie, gesê. “Die mans het klapmusse gedra en twee van die mans was met vuurwapens gewapen. Hulle het geld en vuurwapens by die man geëis. Hy het gesê hy het nie geld of vuurwapens nie.” Die aanvallers het hom gedreig en hom vasgebind voor hulle die huis deursoek het. Hulle het ŉ onbekende bedrag kontant, ŉ .38-rewolwer en ander eiendom gebuit voor hulle te voet gevlug het. “Niemand is nog in hegtenis geneem nie. Die polisie doen ŉ beroep op enigiemand met inligting oor die verdagtes om ao Raymond Mamaila te kontak by 072 023 1542.”